Múzeum letectva Košice

Múzeum letectva Košice je vysunutou expozíciou Slovenského technického múzea v Košiciach. Sú v ňom kolekcie spaľovacích a prúdových motorov, originály stíhacích lietadiel a vrtuľníkov, repliky historických lietadiel, Galéria prezidentských lietadiel, meracie a navigačné prístroje, letecká výstroj, ukážky leteckých modelov a makiet. Ďalej expozícia cestnej dopravy a tiež výstava venovaná osudom "Slovákov V ROYAL AIR FORCE (1940 -1945)".
Založenie.
Pre vznik Múzea letectva v Košiciach hovoril nasledovné fakty. V roku 1927 bolo v Košiciach uvedené do prevádzky druhé letisko na Slovensku, tvoriace významný dopravný uzol na východe vtedajšieho Československa. Od roku 1947 je v Košiciach otvorené Technické múzeum, predchodca Slovenského technického múzea. História leteckého školstva siaha do roku 1959, kedy vzniká v Košiciach Letecké učilište, potom postupne dochádza 1. septembra 1973 k založeniu Vysokej vojenskej leteckej školy SNP (VVLŠ SNP). Po rozdelení bola roku 1993 Vysoká vojenská letecká škola SNP premenovaná na Vysokú vojenskú školu letectva generála Milana Rastislava Štefánika a v roku 1996 premenovaná na Vojenskú leteckú akadémiu gen. M. R. Štefánika v Košiciach. Tá sa zlúčila s Technickou univerzitou v Košiciach a od roku 2005 je Leteckou fakultou Technickej univerzity v Košiciach. Taktiež v Košiciach sídli Slovenská národný aeroklub. Nuž a jedným z hlavných dôvodov založenia Múzea letectva bolo, že z predošlých okolností sa v Slovenskom technickom múzeu sústredila staršia letecká technika, kde išlo hlavne o vzácne kolekcie leteckých motorov, meracích, navigačných a iných prístrojov, používaných v lietadlách. K sprístupneniu Múzea letectva verejnosti došlo v dvoch etapách, 23. augusta 2002 1. etapy a 3. októbra 2003 2.etapy.
Expozície.
Počiatky letectva do roku 1945.
Túto expozíciu reprezentuje najmä 20 leteckých motorov, kde podľa časovej osi je prvý vodou chladený motor Austro-Daimler o výkone 162 hp vyrábaný od roku 1916 a používaný v lietadlách Aviatik D.1 a Lohner C.1. Ďalej tiež motory nemeckej, francúzskej, ruskej a rakúskej výroby. Z Československej produkcie je najzaujímavejším motorom Walter Scolar, ktorý je deväťvalcový vzduchom chladený, mal výkon 160 HP pri 2200 ot/min. Vyrábal ho Walter Praha v roku 1936. Zaujímavý je aj letecky motor ZOD-260, vzduchom chladený dvojtaktný hviezdicový šesťválec z Československej zbrojovky Brno, či motor Tatra. Zaujímavé sú aj informácie o vynáleze vrtuľníka s benzínovým motorom, ktorý vynašiel Ján Bahýľ (1905), vynáleze padáku Štefanom Baničom (1913)a o významnej slovenskej osobnosti, generálovi francúzskej armády, vedcovi, letcovi a politikovi Milanovi Rastislavovi Štefánikovi.
Lietadlá tu zastupujú modely, medzi ktorými je najväčším Avia Bk-534, vo farebnom vyhotovení zodpovedajúcom leteckej jednotke Československého letectva umiestnenej v Spišskej Novej Vsi, tiež Avia BH-11 dolnoplošník s podperami a Spad S.XIII - dvojplošník z konca I. svetovej vojny.
Motory z obdobia II. svetovej vojny medzi iným zastupuje Junkers Jumo 004 z konca II. svetovej vojny, ktorý bol prvý sériovo použitý prúdový motor na svete.
Letectvo od roku 1945.
Expozícia prezentuje vzájomne napredujúci vývoj leteckej techniky a leteckých motorov. V ZSSR bol medzi prvými turbookompresorový motor RD-9 s axiálnym kompresorom. Používaný bol do sériovo vyrábaného lietadla MIG-19S. Československý Motorlet Jinonice – Praha, výrobca leteckých motorov sa od roku 1969 zameral na výrobu turbovrtuľových motorov M-601 používaných dvojmotorových litadlách československej výroby L-410 Turbolet vyrábaných v závode LET Kunovice. Zástupcom povojnových lietadiel používaných najmä Agroletom a SLOV-AIRom je samonosný dolnoplošník s celokovovým krídlom Z-37 Čmelák. Úspešné boli aj lietadlá L-200 Morava (vyrobených celkove 367 lietadiel), vetroň Blaník (VZLÚ Praha – Letňany), ktorý slúžil na výcvik od 50tych rokov 20. storočia do začiatku 21. storočia s úspechom aj v zahraničí (Chile, Argentína, Kanada, Veľká Británia). V expozícii sa nachádza aj bezpilotný systém Rejs, vyvinutý v polovici 60. rokov vo verziách: fotografická, televízny systém a systém pre monitorovanie úrovne radiácie.
Galéria prezidentských lietadiel.
Názov má pôvod v daroch prezidentov krajín Európy, Severnej Ameriky a Ázie prezidentovi Schusterovi. 
Prvým bol dar prezidenta Ukrajiny Leonida Kučmu letadlo Suchoj Su-15.
Potom nasledovali:
Letecká prístrojová technika.
Do expozície je od roku 2013 zaradená výstava Letecká meteorológia, štatutárna výstava zo zbierok STM - fyziky a letectva. V nej sú prezentované základné poznatky meteorológie ako vednej disciplíny, s dôrazom na význam meteorologických meraní pre bezpečnosť letovej prevádzky. Význam meteorológie a prístrojovej techniky narástol s vývojom samotnej leteckej techniky. Základom výstavy sú prístroje tvorené darom Slovenského hydrometeorologického ústavu v Bratislave pre STM v 60-tych rokoch 20. storočia. Výstava bola sprístupnená v roku 2010 k príležitosti 130. výročia narodenia M. R. Štefánika.
Letecké technológie - vývoj leteckých konštrukcií.
Expozícia bola sprístupnená 19. apríla 2011 a má za cieľ oboznámiť návštevníka s vývojom konštrukcí. K tomu slúžia exponáty s odstránenou časťou konštrukcií, či poťahu. Tak sa návštevník môže oboznámiť s časťami a technológiami bežne ukrytými zraku diváka.
Okrem takto upravených motorov, napríklad aj RD-45, zaujme lietadlo Let L-200 Morava, vetroň WT-3 a rogalo Ultra light.
Expozícia cestnej dopravy v ML.
1. mája 2008 bola sprístupnená I. časť expozície venovanej doprave. K 2012 roku expozícia obsahovala 30 historických automobilov, 8 motorov a zastúpené sú aj oblúbené dobové bicykle. Expozícia bola vytvorená v spolupráci s "Veterán klubom CASSOVIA RETRO Košice", väčšina veteránov je pojazdná a zúčastňuje sa jázd historických vozidiel. Počet a druhy vozidiel teda variujú. Zo zbierok Slovenského technického múzea sú vzácne najmä polocabrio Tatra 57 (1932), Praga Piccolo (1934) a Opel Kapitän (1950). Ďalšie rarity sú Citroën z roku 1939 a Chevrolet z roku 1940 s šesťvalcovým motorom. Motocykle reprezentujú ČZ, Jawa – pérák i tiež automobil JAWA Minor Roadster.